**Eläkeläiset ry:n paikallisyhdistyksen mallisäännöt**

**1 § Nimi ja kotipaikka**

Yhdistyksen nimi on XXXX ry.

Yhdistyksen  kotipaikka on  XXXX. Yhdistyksen toiminta-alueeseen kuuluvat/kuuluu myös XXXX.

Yhdistys kuuluu jäsenenä Eläkeläiset ry:hyn, jota näissä säännöissä nimitetään järjestöksi sekä Eläkeläiset ry:n aluejärjestöön, jota näissä säännöissä nimitetään aluejärjestöksi.

Yhdistys on puolueisiin sitoutumaton kansalaisjärjestö.

**2 § Tarkoitus**

Yhdistyksen tarkoitus on eläkeläisväestön edunvalvonta, edistäen eläkeläisväestön aineellista, henkistä ja sosiaalista hyvinvointia, ihmisoikeuksia sekä yhteiskunnallista tasa-arvoa ja yhdenvertaisuutta.

Yhdistys tarjoaa eläkkeellä oleville vaikuttamis-, osallistumis- ja harrastusmahdollisuuksia ja edistää yhteisöllisyyttä sekä torjuu syrjäytymistä ja yksinäisyyttä.

**3 § Tehtävät**

Tarkoituksensa toteuttamiseksi yhdistys

* osallistuu Eläkeläiset ry:n ikääntymispolitiikan luomiseen ja toteuttamiseen
* vaikuttaa yhteiskunnalliseen päätöksentekoon
* valvoo eläkeläisten ja ikäihmisten oikeuksien toteutumista
* osallistuu eläkeläisjärjestöjen yhteistyöhön toiminta-alueellaan
* edistää jäsenistönsä oma-aloitteista toimintaa
* suorittaa jatkuvaa jäsenhankintaa
* tiedottaa toiminnastaan avoimesti ja näkyvästi
* järjestää kokouksia, koulutuksia, tapahtumia ja keskustelutilaisuuksia
* järjestää eläkeläisten harrastus-, matkailu- ja virkistystoimintaa
* edistää toiminnassaan yhdenvertaisuutta, tasa-arvoa ja solidaarisuutta

**4 § Varainhankinta**

Toimintansa rahoittamiseksi yhdistys voi ottaa vastaan avustuksia, lahjoituksia ja testamentteja sekä omistaa toimintaansa varten tarpeellista irtainta ja kiinteää omaisuutta ja harjoittaa omaisuuden vuokraustoimintaa sekä toimeenpanna asianmukaisen luvan saatuaan arpajaisia, rahankeräyksiä, myyjäisiä ja huvitilaisuuksia

Yhdistys voi lisäksi harjoittaa muuta toimintansa rahoittamiseksi tarpeellista yhdistyslain 5 §:n mukaista taloudellista toimintaa, jota varten yhdistys hankkii tarvittaessa asianmukaisen luvan.

**5 § Yhdistyksen jäsenet**

*Liittyminen jäseneksi*

Varsinaiseksi jäseneksi voi liittyä henkilö, joka haluaa osallistua yhdistyksen toimintaan ja suorittaa yhdistyksen jäsenmaksun.

Yhdistyksen kannatusjäseneksi voi liittyä oikeustoimikelpoinen yhteisö, joka suorittaa yhdistyksen kannatusjäsenmaksun.

Kannatusjäsenellä on yhdistyksen kokouksessa läsnäolo- ja puheoikeus, mutta ei äänioikeutta.

Varsinaisen jäsenen ja kannatusjäsenen hyväksymisestä päättää yhdistyksen hallitus.

*Eroaminen*

Jäsen voi erota yhdistyksestä ilmoittamalla siitä yhdistyksen hallitukselle tai puheenjohtajalle tai ilmoittamalla erosta yhdistyksen kokouksessa. Jäsenen jäsenoikeudet jatkuvat eroamisvuoden loppuun saakka, jos hän on maksanut jäsenmaksunsa.

Yhdistyksen hallitus voi päättää myös muusta yhdistyslain mukaisesta eroamismenettelystä.

Jos jäsen on laiminlyönyt jäsenmaksunsa kahdelta vuodelta, voi hallitus katsoa hänet eronneeksi.

*Erottaminen*

Yhdistyksellä on oikeus erottaa jäsen tai kannatusjäsen, jos hän

1. on jättänyt täyttämättä ne velvoitukset, joihin hän on yhdistykseen liittymällä sitoutunut;
2. on menettelyllään yhdistyksessä tai sen ulkopuolella huomattavasti vahingoittanut yhdistystä; tai
3. ei enää täytä laissa tai yhdistyksen säännöissä mainittuja jäsenyyden ehtoja.

Erottamisesta päättää yhdistyksen hallitus.

Ennen päätöksen tekemistä asianomaiselle jäsenelle on varattava tilaisuus selityksen antamiseen asiassa paitsi milloin erottamisen syynä on jäsenmaksun maksamatta jättäminen.

Erotettu jäsen menettää välittömästi kaikki oikeutensa yhdistyksessä.

**6 § Yhdistyksen kokous**

Yhdistyksen kokouksissa päätösvaltaa käyttävät yhdistyksen jäsenet.

Yhdistyksen sääntömääräisiä kokouksia pidetään kaksi vuodessa; kevätkokous vuoden ensimmäisellä neljänneksellä ja syyskokous vuoden viimeisellä neljänneksellä.

Yhdistyksen ylimääräinen kokous pidetään milloin

* kokous on niin päättänyt tai
* hallitus katsoo sen tarpeelliseksi tai
* vähintään kymmenesosa (1/10) yhdistyksen äänivaltaisista jäsenistä sitä kirjallisesti, ilmoittamansa asian käsittelyä varten hallitukselta vaatii.

Kutsu yhdistyksen kokouksiin annetaan syyskokouksen määräämällä tavalla joko lehti-ilmoituksella tai kirjeellä vähintään viikkoa ennen kokousta. Kutsussa on noudatettava yhdistyslakia.

Kokousajasta ja -paikasta päättää hallitus. Hallitus voi päättää kokouksen järjestämisestä osin tai kokonaan etäyhteydellä. Kokouksen mahdollisesta ennakkoilmoittautumisvelvollisuudesta ja teknisestä toteutuksesta on mainittava kokouskutsussa. Etäkokouksen osalta on huolehdittava, että esteettömyys ja jäsenten yhdenvertainen osallistumisoikeus kokoukseen toteutuu.

**7 § Yhdistyksen kokouksen tehtävät**

Kevätkokouksen tehtävänä on:

* vahvistaa hallituksen laatima edellisen vuoden vuosikertomus ja tilinpäätös, vuosilaskelma tai vuosikoonti sekä kuulla tilintarkastajan tai toiminnantarkastajan kertomus,
* päättää vastuuvapauden myöntämisestä tilivelvollisille,
* valita edustajat ja varaedustajat aluejärjestön seuraavaan kokoukseen tai seuraaviin kokouksiin, tai valtuuttaa yhdistyksen hallitus valitsemaan edustajat
* valita edustajakokousvuosina edustajat ja varaedustajat edustajakokoukseen
* käsitellä muut hallituksen ja yhdistyksen jäsenten esittämät asiat, jotka kokous päättää ottaa käsiteltäviksi.

Syyskokouksen tehtävänä on:

* päättää jäsenmaksun ja kannatusjäsenmaksun suuruudesta,
* hyväksyä seuraavan vuoden toimintasuunnitelma,
* hyväksyä seuraavan vuoden talousarvio,
* valita tilin- tai toiminnantarkastaja ja tälle 1–2 varatilintarkastajaa tai varatoiminnantarkastajaa,
* valita hallituksen puheenjohtaja ja varapuheenjohtaja
* päättää hallituksen muiden jäsenten määrästä (vähintään 1 ja enintään 12)
* valita hallituksen muut varsinaiset jäsenet ja 1–5 hallituksen varajäsentä sekä päättää varajäsenten sijaantulojärjestyksestä,
* valita edustajat ja varaedustajat aluejärjestön seuraavaan kokoukseen tai seuraaviin kokouksiin, tai valtuuttaa yhdistyksen hallitus valitsemaan edustajat
* päättää, miten kokouskutsut ja muut ilmoitukset julkaistaan sekä
* käsitellä muut hallituksen ja yhdistyksen jäsenten esittämät asiat, jotka kokous päättää ottaa käsiteltäviksi

**8 § Hallitus**

Yhdistyksen asioita hoitaa ja sitä edustaa hallitus, jonka muodostavat syyskokouksen kalenterivuodeksi valitsemat puheenjohtaja, varapuheenjohtaja sekä 1–12 muuta varsinaista jäsentä ja 1-5 varajäsentä.

Hallituksen tehtävänä on yhdistyksen asioiden huolellinen hoitaminen lakien ja yhdistyksen sääntöjen mukaisesti, yhdistyksen edustaminen ja sen kokousten päätösten toimeenpaneminen sekä jäsenluettelon ylläpito.

Hallitus valitsee toimikaudekseen taloudenhoitajan ja sihteerin, jotka voivat olla myös hallituksen ulkopuolelta. Ulkopuolelta valituilla on hallituksen kokouksissa puhe- ja esitysoikeus.

Hallituksen kutsuu koolle puheenjohtaja tai hänen estyneenä ollessaan varapuheenjohtaja.

Hallitus on päätösvaltainen, kun puheenjohtajan tai varapuheenjohtajan lisäksi vähintään puolet muista jäsenistä on läsnä.

Päätökset hallituksen kokouksissa tehdään yksinkertaisella äänten enemmistöllä. Äänten mennessä tasan ratkaisee puheenjohtajan ääni, paitsi vaaleissa ja suljetuin lipuin äänestettäessä arpa.

Hallitus voi valita määräaikaisia jaostoja ja työryhmiä sekä perustaa projekteja ja nimetä vastuuhenkilöitä tehtäviin.

Hallitus voi kokoontua myös etäyhteyksien välityksellä. Myös etäyhteyksin pidetyistä kokouksista on laadittava pöytäkirja.

Hallituksen kokouksen pöytäkirjat tarkastetaan joko seuraavassa hallituksen kokouksessa, tai hallitus voi valita kaksi pöytäkirjan tarkastajaa tarkastamaan pöytäkirjan.

**9 § Yhdistyksen nimenkirjoittajat**

Yhdistyksen nimen kirjoittaa puheenjohtaja tai varapuheenjohtaja tai muu hallituksen valtuuttama hallituksen jäsen kukin erikseen.

**10 § Tilikausi ja tilin- tai toiminnantarkastus**

Yhdistyksen tilikausi on kalenterivuosi.

Yhdistyksen tilikaudesta, tilinpidosta ja tilintarkastuksesta tai toiminnantarkastuksesta on voimassa, mitä yhdistys- ja kirjanpitolaeissa säädetään.

**11 § Yhdistyksen sääntöjen muuttaminen**

Sääntöjen muuttamisesta päättää yhdistyksen kokous, jossa päätös on tehtävä vähintään kolmeneljäsosalla (3/4) annetuista äänistä.

Sääntömuutokselle on saatava järjestön hallituksen hyväksyminen ennen yhdistysrekisteriin ilmoittamista.

**12 § Yhdistyksen purkaminen**

Yhdistyksen purkamista koskevan päätöksen tekemiseen vaaditaan, että päätöstä on kahdessa perättäisessä, vähintään kahden viikon väliajoin pidetyssä yhdistyksen kokouksessa kannattanut vähintään kolme neljäsosaa (3/4) annetuista äänistä.

Jos yhdistys purkautuu tai lakkautetaan, on sen varat ja omaisuus sen jälkeen kun velat ja muut sitoumukset on suoritettu, luovutettava Eläkeläiset ry:lle.

**13 § Muut asiat**

Niissä kohdin, joista näissä säännöissä ei ole määräystä, noudatetaan aluejärjestön ja järjestön sääntöjen määräyksiä sekä yhdistyslakia.

Saavutetut jäsenoikeudet säilyvät.